–Výška pripísaných príjmov, pri ktorých sa očakávalo, že sa prenesú z rozpočtového roku 2013 do roku 2014, sa odhadovala na 615 miliónov EUR.

Na základe ustanovení článku 43 nariadenia (EÚ) č. 1306/2013 sa príjmy pochádzajúce z finančných opráv podľa účtovníctva a rozhodnutí o overení súladu, z nezrovnalostí a z odvodov za mlieko, označujú ako príjmy pripísané na financovanie výdavkov EPZF. Podľa týchto ustanovení možno pripísané príjmy využívať na financovanie výdavkov EPZF. Ak sa časť týchto príjmov nevyužije v príslušnom rozpočtovom roku, automaticky sa prenesie do nasledujúceho rozpočtového roku.

Predbežné plnenie rozpočtu EPZF na rok 2014 sa uvádza v prílohe 1 a očakáva sa, že dosiahne sumu 44 293,2 milióna EUR. Táto suma obsahuje hlavne výdavky EPZF v rámci zdieľaného hospodárenia, ktoré nahlásili členské štáty v období od 16. októbra 2013 do 15. októbra 2014 vrátane zníženia mesačných úhrad uložených v priebehu rozpočtového roka. Ďalej zahŕňa aj odhad priamych výdavkov dosahujúcich približne 7,7 milióna EUR, ktorých realizácia sa ešte predpokladá do 31. decembra 2014.

Predbežné čerpanie rozpočtových prostriedkov EPZF do 31. 12. 2014

V prílohe 1, ktorá obsahuje predbežné plnenie rozpočtu v roku 2014 za obdobie do 15. októbra 2014, sú schválené rozpočtové prostriedky na tieto dva režimy zahrnuté na úrovni článku do rozpočtových prostriedkov určených pre odvetvie ovocia a zeleniny vo výške 676,7 milióna EUR a oddelenú priamu pomoc vo výške 38 252 miliónov EUR bez toho, aby sa zohľadnili už spomenuté pripísané príjmy. Celkové plánované rozpočtové prostriedky na rok 2014 dosiahli po zahrnutí pripísaných príjmov do týchto odvetví 1 140,7 milióna EUR pre odvetvie ovocia a zeleniny a 39 252 miliónov EUR na oddelenú priamu pomoc.

3.Pripomienky k predbežnému plneniu rozpočtu EPZF na rok 2014

Predbežné plnenie rozpočtu na rok 2014 je načrtnuté v prílohe 1. V ďalšej časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočne vzniknutými výdavkami a príslušnými rozpočtovými prostriedkami zahrnutými do rozpočtu na rok 2014.

3.1.Trhové opatrenia

Na využívanie prostriedkov na intervencie na poľnohospodárskych trhoch sa vynaložilo o 245,3 milióna EUR viac v porovnaní s úrovňou schválených rozpočtových prostriedkov, ale o 218,7 milióna EUR menej pri zohľadnení 464 miliónov EUR plánovaných ako pripísané príjmy pre túto kapitolu. Tento rozdiel je celkovým výsledkom pôsobenia modelov čerpania najmä v odvetví ovocia a zeleniny, vo vinárskom odvetví a v odvetví mlieka.

3.1.1.Obilniny (+2,5 milióna EUR)

Na rok 2014 nie sú plánované žiadne rozpočtové prostriedky na trhové opatrenia v oblasti obilnín. Určité členské štáty však vynaložili niektoré nevyrovnané výdavky na vývozné náhrady za predchádzajúce hospodárske roky.

3.1.2.Náhrady vzťahujúce sa na výrobky neuvedené v prílohe I (–3,9 milióna EUR)

V prípade nevyrovnaných súm náhrad za výrobky neuvedené v prílohe I očakávaných v rozpočtovom roku 2014 bol splátkový kalendár oveľa rýchlejší, než sa predpokladalo pri zostavovaní rozpočtu a takmer žiadne výdavky neboli zaúčtované do rozpočtu na rok 2014, čo viedlo k výraznému nedostatočnému čerpaniu v tomto riadku.

3.1.3.Potravinové programy (–7,2 milióna EUR)

Rozpočtový rok 2013 bol posledným rokom vykonávania potravinových programov v rámci EPZF a v právnych predpisoch sa nestanovujú žiadne oneskorené platby pre daný režim. Avšak suma 7,2 milióna EUR už vyplatenej pomoci sa vrátila a bola znova začlenená do tohto článku.

3.1.4.Ovocie a zelenina (+333,8 milióna EUR v porovnaní so schválenými rozpočtovými prostriedkami)

Toto výrazné prečerpanie prostriedkov vyplýva z porovnania výdavkov vzniknutých v tomto odvetví so schválenými rozpočtovými prostriedkami na rok 2014, ktoré nezahŕňajú príjmy pripísané tomuto odvetviu. Ak sa však zahrnie príjem 464 miliónov EUR pripísaný tomuto odvetviu (pozri poznámku pod čiarou * naspodku tabuľky v prílohe), celkové dostupné prostriedky sa tak zvýšia na 1 140, 7 milióna EUR a nedostatočné čerpanie by predstavovalo 130,2 milióna EUR.

Prevádzkové fondy pre organizácie výrobcov, program podpory konzumácie ovocia v školách a pomoc skupinám výrobcov na predbežné uznanie sú hlavné režimy financované prostredníctvom dostupných rozpočtových prostriedkov v rámci tohto odvetvia. Je potrebné poznamenať, že v roku 2014 sa vo všetkých týchto režimoch v rôznej miere zaznamenalo nedostatočné čerpanie.

3.1.5.Výrobky vinohradnícko-vinárskeho odvetvia (–62,6 milióna EUR)

Toto nedostatočné čerpanie vyplýva z mierne nižších výdavkov vynaložených niekoľkými členskými štátmi na ich vnútroštátne podporné programy vo vinárskom odvetví v porovnaní s príslušnými rozpočtovými stropmi.

3.1.6.Mlieko a mliečne výrobky (-9,3 milióna EUR)

Toto nedostatočné čerpanie vyplýva z menších výdavkov vynaložených členskými štátmi na program na podporu konzumácie mlieka v školách v porovnaní s výdavkami predpokladanými v rozpočte.

3.2.Priama pomoc

Na využívanie prostriedkov na priamu pomoc sa vyčerpalo o 637 miliónov EUR viac v porovnaní s úrovňou schválených rozpočtových prostriedkov, ale o 363 miliónov EUR menej pri zohľadnení 1 000 miliónov EUR plánovaných ako pripísané príjmy pre túto kapitolu. Tento rozdiel zahŕňa oddelenú pomoc aj ostatné priame pomoci.